ענבר לניר

ענבר לניר (נולדה ב-3 באפריל 2000) היא ג'ודוקא ישראלית, אלופת העולם (2023), וזוכת מדליית כסף באולימפיאדת פריז 2024 במשקל עד 78 ק"ג וזוכת מדליית ארד מאולימפיאדת טוקיו 2020 בקטגוריית הנבחרות המעורבות כחלק מנבחרת ישראל. לניר ידועה בסגנון הג'ודו ההתקפי שלה ורוב הקרבות שמסתיימים בניצחונה נגמרים בניקוד איפון מהיר. ענבר, בתם של מיכל ורונן לניר ונכדתו של אל"ם (מיל') אמנון תדהר, גדלה והתחנכה ביהוד. בילדותה התאמנה בחוגים במגוון ענפי ספורט ובהם התעמלות קרקע ובלט. היא החלה להתאמן בג'ודו בגיל 6 במועדון "הפועל ג'ודו יהוד" בניהולו של רן ידגר, והלכה בעקבות אמה שהתאמנה בילדותה בג'ודו גם היא. בגיל 15 התחילה להתאמן בנבחרת הקדטים במסגרת פרויקט אתנה. בגיל 17 עברה להתאמן במועדון מיט"ב נתניה בניהולו של שני הרשקו שהוא מאמנה האישי. לניר בוגרת בית הספר "תיכון מקיף יהוד", ושירתה בצה"ל במעמד ספורטאי מצטיין כמש"קית שלישות באט"ל. תחילה התחרתה לניר בקטגוריית משקל של עד 70 ק"ג, במסגרת נבחרת הקדטיות תחת המאמנת עינת ירון. במהלך השנים 2015–2017 השתתפה לניר בטורנירים בינלאומיים בקטגוריות גיל של עד 17 ועד 21. בשנת 2017 נפגעה במהלך אימון וספגה פציעה ברצועה צולבת קדמית בברך. לאחר הניתוח החל תהליך החלמה ושיקום שארך כעשרה חודשים, בסיומו חזרה להתאמן בג'ודו ולהתחרות. במקביל לתהליך השיקום, הוחלט להעבירה לקטגוריית המשקל של עד 78 ק"ג. הופעתה הראשונה של לניר בתחרות בוגרים בינלאומית התרחשה בגיל 18 במסגרת טורניר גראנד פרי תל אביב 2019. לניר הפסידה להונגרייה אנט מיסארוש בקרב הראשון והודחה מהתחרות. בנובמבר 2019 זכתה במדליית ארד באליפות אירופה עד גיל 23, שנערכה ברוסיה, לאחר שגברה על האיטלקייה אריאנה קונטי בקרב על מדליית הארד. בנובמבר 2020 השתתפה לניר באליפות אירופה עד גיל 21 וזכתה במדליית ארד, לאחר שניצחה בקרב על מדליית הארד את ההולנדית רנה ואן הארסלר שדורגה ראשונה בתחרות. באותו חודש התחרתה גם באליפות אירופה עד גיל 23, וזכתה במדליית זהב לאחר ניצחון בגמר על קרלה פרודן הקרואטית. במהלך שנת 2021, שהיוותה את שנת הפריצה שלה, זכתה לניר בחמש מדליות בתחרויות גראנד סלאם, מתוכן אחת כסף וארבע ארד. במרץ 2021 זכתה לניר במדליה הראשונה שלה בתחרות מהסבב העולמי לבוגרים, כשזכתה במדליית ארד בגראנד סלאם טשקנט לאחר ניצחון באיפון על יון היון-ג'י הדרום קוריאנית 30 שניות לפני סיום הקרב. בהמשך החודש זכתה במדליית ארד נוספת, הפעם בגראנד סלאם טביליסי, לאחר ניצחון בתוך 9 שניות בלבד על ברנדט גרף מאוסטריה בקרב על המדליה. באוקטובר זכתה במדליית ארד בגראנד סלאם פריז לאחר שניצחה בקרב על המדליה את קארן סטיבנסון ההולנדית בתוך 22 שניות, כאשר יריבתה נכנעה בעקבות תרגיל חניקה. בנובמבר זכתה במדליית כסף בגראנד סלאם באקו כאשר ניצחה בחצי הגמר את קרלה פרודן הקרואטית, והפסידה בגמר ללואיז מלצאן הגרמנייה. בגראנד סלאם אבו דאבי זכתה לניר במדליית ארד כשניצחה בקרב על המדליה את פטרישיה ברולי הסלובנית תוך 37 שניות בעזרת ריתוק. באותה שנה התחרתה לראשונה באליפות העולם שנערכה בבודפשט וסיימה במקום השביעי, שיחד עם שאר התוצאות במהלך השנה הספיק לה על מנת להבטיח את הקריטריון עבור אולימפיאדת טוקיו 2020 באולימפיאדת טוקיו 2020, זכתה לניר במדליית ארד עם נבחרת ישראל בקטגוריית הנבחרות המעורבות, אף שהייתה אחת מבין שלושת הג'ודוקא הישראליים היחידים (ביחד עם שירה ראשוני וברוך שמאילוב) שהיו רשומים אך לא שותפו בקרבות הקבוצתיים. בתחרות האישית בקטגוריית המשקל של עד 78 ק"ג, הודחה לניר בשלב שמינית הגמר. היא הגיעה לתחרות האולימפית מדורגת במקום ה-18 מבין המתחרות והחלה את דרכה בסיבוב הראשון מול מונחצצג אוטגון המונגולית, אותה ניצחה באיפון תוך 18 שניות מפתיחת הקרב. בשמינית הגמר הפסידה באיפון למדורגת חמישית, מיירה אגיאר הברזילאית. באליפות העולם 2022 זכתה במדליית ארד יחד עם נבחרת ישראל בג'ודו בתחרות הנבחרות המעורבות. בתחרות האישית בקטגוריית המשקל עד 78 ק"ג, היא הודחה בקרב הראשון לאחר הפסד בוואזארי ללוריאנה קוקהה מקוסובו. במהלך אותה שנה זכתה לניר בארבע מדליות בתחרויות מהסבב העולמי, מהן שתיים בתחרויות גראנד פרי ושתיים בתחרויות גראנד סלאם. בינואר זכתה במדליית ארד בגראנד פרי פורטוגל כשניצחה בקרב על המדליה את הפולנייה ביאטה פאצוט-קווצ'קו בתוך 22 שניות בעזרת ריתוק. ביוני זכתה במדליית כסף בגראנד סלאם אולן-בטור כשהגיעה עד הגמר, בו הפסידה ליפנית מאמי אומקי. ביולי זכתה במדליית כסף נוספת, הפעם בגראנד סלאם בודפשט, כאשר בחצי הגמר ניצחה באיפון את אייריימה סילבסטרה מהרפובליקה הדומיניקנית, ובגמר הפסידה לאיטלקייה אליצ'ה בלאנדי. באותו חודש זכתה לניר במדליית כסף נוספת כשלאחר שלושה ניצחונות הגיעה לגמר גראנד פרי זאגרב, ובו הפסידה לבריטית נטלי פאוול. באליפות העולם 2023 שנערכה בקטאר, זכתה לניר במדליית זהב בקטגוריית המשקל עד 78 ק"ג, והפכה לג'ודוקא הישראלית השלישית שזוכה בתואר העולמי. לניר ניצחה בניקוד איפון בכל חמשת קרבותיה בתחרות, כאשר בשלושה מהם ניצחה בריתוק. היא הגיעה לאליפות מדורגת במקום השביעי בעולם והחלה את דרכה בסיבוב השני נגד הפולנייה ביאטה פאצוט-קווצ'קו, אותה ניצחה באיפון לאחר שתחילה הטילה אותה בוואזארי ומשם המשיכה לריתוק מוצלח. בשמינית הגמר התמודדה מול פטרישיה ברולי הסלובנית וניצחה שוב באיפון לאחר ריתוק מוצלח. ברבע הגמר ניצחה באיפון את הסינית מא ג'נג'או בתוך 58 שניות באותו אופן, כאשר תחילה הפילה אותה על צידה בוואזארי ומשם המשיכה לריתוק. בשלב חצי הגמר פגשה לניר את המדורגת ראשונה בעולם, אליצ'ה בלאנדי האיטלקייה, שהובילה בניקוד ואזארי לאחר תרגיל מוצלח 45 שניות מהפתיחה, אך כדקה לאחר מכן הצליחה לניר להטיל את יריבתה על גבה בתרגיל בשם היקיקומי-גאשי וניצחה באיפון. בגמר התמודדה מול אודרי צ'ומאו הצרפתייה וניצחה באיפון כשתיים וחצי דקות מהפתיחה, לאחר שהטילה את יריבתה בעוצמה על גבה בעזרת תרגיל בשם אוקי-אוטושי. באליפות אירופה באותה שנה, שנערכה במונפלייה שבצרפת, זכתה במדליית ארד על אף שהפסידה בשלב רבע הגמר, כאשר גברה בקרב על המדליה על אנה-מריה ואגנר מגרמניה בזכות ריתוק בקרקע. בתחרויות מהסבב העולמי באותה שנה זכתה בארבע מדליות, מתוכן שתיים מזהב. במרץ 2023 זכתה במדליית ארד בגראנד סלאם טביליסי כשניצחה בקרב על המדליה את נטשה אווסמה ההולנדית בזכות איפון מהיר בתוך פחות מדקה מפתיחת הקרב. ביוני זכתה במדליית זהב בגראנד סלאם אולן בטור כשניצחה בגמר את מאמי אומקי היפנית לאחר שהטילה אותה בתרגיל אורה-נגה שהעניק לה ניקוד ואזארי שני וניצחון באיפון. באוגוסט זכתה לניר במדליית זהב בטורניר המאסטרס היוקרתי שנערך בבודפשט שבהונגריה, לאחר שגברה בגמר על מדלן מלונגה הצרפתייה בתוך 59 שניות לאחר שהטילה אותה בתרגיל אורה-נגה מוצלח. בעקבות הזכייה בטורניר המאסטרס עלתה לניר לראשונה בקריירה למקום הראשון בדירוג העולמי. בדצמבר זכתה במדליית כסף בגראנד סלאם טוקיו, כשאחרי שלושה ניצחונות הפסידה בגמר למיירה אגיאר מברזיל. באולימפיאדת פריז 2024 זכתה לניר במדליית הכסף בתחרות הג'ודו במשקל של עד 78 ק"ג לאחר שניצחה 3 מתוך 4 קרבותיה. היא הגיעה לתחרות מדורגת שלישית בעולם בקטגוריית המשקל שלה, והתחילה בסיבוב השני, בו ניצחה באיפון את חוסלן אוטגונבאייר ממונגוליה לאחר ריתוק מוצלח. ברבע הגמר ניצחה באיפון את חושה סטיינהאוס ההולנדית תוך 24 שניות בזכות תרגיל בריח שגרם ליריבתה להיכנע. בחצי הגמר היא ניצחה באיפון את אנה מריה-ואגנר מגרמניה בזכות תרגיל אורה-נגה, ובגמר הפסידה לניר למדורגת ראשונה בעולם אליצ'ה בלאנדי האיטלקייה בניקוד ואזארי. עוד באותה השנה, באליפות אירופה 2024 שנערכה באפריל בזאגרב, זכתה לניר שנה שנייה ברציפות במדליית הארד בתחרות היבשתית, כאשר למרות הפסד בחצי הגמר לאודרי צ'ומאו הצרפתייה, היא נשרה לקרב על מדליית הארד, בו ניצחה באיפון תוך 18 שניות את פטריסיה סמפאיו מפורטוגל. לניר נבחרה באפריל 2024 על ידי איגוד הג'ודו האירופאי לספורטאית השנה באירופה לשנת 2023. באפריל 2024 נבחרה לפורבס 30Under30. מדיה וקבצים בנושא ענבר לניר בוויקישיתוף אתר האינטרנט הרשמי של ענבר לניר (באנגלית) ענבר לניר, ברשת החברתית פייסבוק ענבר לניר, ברשת החברתית אינסטגרם ענבר לניר, ברשת החברתית טיקטוק ענבר לניר, ברשת החברתית LinkedIn ענבר לניר, באתר olympedia.org ענבר לניר, באתר איגוד הג'ודו העולמי ענבר לניר, באתר JudoInside.com ענבר לניר, באתר הוועד האולימפי בישראל גאווה ישראלית! ענבר לניר זכתה במדליית כסף בפריז 2024, באתר ערוץ הספורט, 2 באוגוסט 2024 אורן אהרוני, יום אדיר לג'ודו הישראלי באליפות אירופה: רז הרשקו זכתה בזהב, ענבר לניר בארד, באתר ישראל היום, 27 באפריל 2024 עידו רקובסקי, "נתתי לזה שאני אנדרדוג להיות הכוח שלי": אלופת העולם ענבר לניר בריאיון, באתר הארץ, 14 במאי 2023 דליה בן ארי, המסע של ענבר לניר לפסגה: "השרירים שלי הם התכשיטים שלי", באתר "את", 1 באוגוסט 2024 מיטל ליאור-גוטמן, "כבוד למקיף יהוד: המדליסטיות האולימפיות זכו בתעודות הוקרה מהעירייה", 8 באוגוסט 2021, אונו ניוז אורן אהרוני, ג'ודו: ענבר לניר אלופת אירופה עד גיל 23, באתר ynet, 10 בנובמבר 2020 יאיר צוקר, ‏ג’ודו: ענבר לניר הבטיחה את השתתפותה במשחקים האולימפיים, באתר דבר העובדים בארץ ישראל, 11 ביוני 2021 איתמר קציר, מדליה שנייה בטוקיו 2020: נבחרת הג'ודו ניצחה את רוסיה וזכתה בארד, באתר הארץ, 31 ביולי 2021 "דקה אחר דקה: ג'ודו קבוצתי 31.7" - תקצירי הקרבות, 31 ביולי 2021, אתר ערוץ הספורט עידו רקובסקי, ענבר לניר זכתה במדליית זהב באליפות העולם בג'ודו. ארד לפיטר פלצ'יק, באתר הארץ, 12 במאי 2023 דקה אחרי דקה מאליפות העולם בג'ודו, 12 במאי 2023, אתר ערוץ הספורט סתיו איפרגן, רז הרשקו סגנית אלופת אירופה בג'ודו, ענבר לניר זכתה בארד, באתר ynet, 5 בנובמבר 2023 עידו רקובסקי, ענבר לניר זכתה במדליית זהב בגראנד סלאם אולן בטור, רז הרשקו בכסף, באתר הארץ, 25 ביוני 2023 סתיו איפרגן, חגיגת מדליות בהונגריה: זהב לענבר לניר, כסף לפיטר פלצ'יק, באתר ynet, 6 באוגוסט 2023 עידו רקובסקי, ענבר לניר זכתה במדליית כסף באולימפיאדת פריז 2024, פיטר פלצ'יק זכה במדליית הארד, באתר הארץ, 1 באוגוסט 2024 גאווה ישראלית! ענבר לניר זכתה במדליית כסף בפריז 2024, באתר ערוץ הספורט, 2 באוגוסט 2024 הישג נהדר: ארד לענבר לניר באליפות אירופה, באתר ערוץ הספורט, 27 באפריל 2024 יאיר צוקר, ‏"הישג אדיר": ענבר לניר נבחרה לג'ודאית השנה באירופה, הרשקו למאמן, באתר דבר העובדים בארץ ישראל, 11 באפריל 2024 סתיו איפרגן, כבוד: ענבר לניר נבחרה לג'ודאית השנה באירופה, הרשקו למאמן, באתר ynet, 11 באפריל 2024 ענבר לניר, באתר פורבס ישראל, ‏8 באפריל 2024